钦定古今图书集成/明伦汇编/氏族典/第639卷 > 《郑樵通志》 > 纥石烈志宁
## 钦定古今图书集成/明伦汇编/氏族典/第639卷 > 《郑樵通志》 > 纥石烈志宁

按《金史纥石烈志宁传》：“志宁本名撒曷辇，上京胡塔
安人。自五代祖太尉韩赤以来，与国家世为甥舅。父
撒八，海陵时赐名怀忠，为泰州路颜河世袭谋克，转
猛安，尝为东平尹、开远军节度使。志宁沈毅有大略，
娶梁王宗弼女永安县主。宗弼于诸婿中最爱之，皇
统间为护卫，海陵以为右宣徽使，出为汾阳军节度”
使，入为兵部尚书，改左宣徽使都点检，迁枢密副使、
开封尹。契丹撒八反，枢密使仆散忽土、北京留守萧
赜、西京留守萧怀忠皆以征讨无功坐诛。于是志宁
为西北面副统，与都统白彦敬以北京、临潢、泰州三
路军讨之。世宗即位，窝斡称帝，世宗使志宁都统右
翼军击破之，其下执窝斡诣军降。逆党既平，为左副
元帅，经略宋事，驻军睢阳，以军败李世辅。宋人议和，
召至京，拜平章政事。六年，拜枢密使。七年十一月八
日，皇太子生日，宴群臣于东宫，志宁奉觞上寿。上悦，
顾谓太子曰：“天下无事，吾父子今日相乐，皆此人力
也。”使太子取御前玉大杓酌酒，上手饮志宁，即以玉
杓及黄金五百两赐之，以第十四女下嫁志宁子诸
神奴。八年十月，进币，宴百官于庆和殿，皇女以妇礼
谒见，志宁夫妇坐而受之，欢饮终日，夜久乃罢。九年，
拜右丞相。十一年，代宗叙北征既还，遣使者迎劳，赐
以弓矢玉吐鹘。入见，上慰劳良久。是日，封广平郡王，
复遣使就第慰劳之。皇太子生日，宴群臣于东宫，以
玉带赐志宁。上曰：“此梁王宗弼所服者，故以赐卿。”郊
祀覃恩，从征护卫皆有赐。进封金源郡王。十二年，志
宁有疾，中使看问，日三四辈。疾亟，赐金丹三十粒。诏
曰：“此丹未尝以赐人也。”使者至，志宁已不能言，但稽
首而已。是岁薨。上辍朝，临其丧，行哭而入，哀动左右。
将葬，上致祭，见陈甲柩前，复恸哭之。赙银千五百两、
重彩五十端、绢五百疋，葬事祠堂，皆从官给谥。武定
十五年，图像衍庆宫。志宁妻永安县主，妒甚，尝杀孕
妾。及志宁薨后，诸神奴兄弟皆病亡，世宗甚惜之，遣
使谕永安县主曰：“丞相有大功，较先朝旧臣，惟秦、宋
二王功大，馀不及也。今养其孽子，当如亲子视之。”二
十二年，上问宰臣仆散忠“义、纥石烈志宁孰愈？”尚书
左丞襄奏曰：“忠义兵权精致，此其所长也。”上曰：“不然。
志宁临敌，身先士卒，勇敢之气，自太师、梁王未有如
此人者也。”明昌五年，配享世宗庙廷。